Duxe

Duxe (pr. , da-o latin dux) genericamente "cappo", "ghia", "condutê". Into Medioevo rente a-a forma latiña l'è frequente in Itallia a forma bizantiña δούκα "ducca".

Antighitæ clascica
Inta primma etæ imperiâ o tittolo l'è dæto, sença precizo valô ófiçiâ, a-i governatoî e a-i generæ, pariæ però de sollito quand'aggian compio de geste militæ groioze.

Into sec. III d. C. se dexigna comme dux l'ófiçiâ ch'o tegne un comando superiô a-o so graddo: prez., o dux legionis o l'è o subalterno chi comanda 'na legion, dux o l'è dito o ligatus legionis ch'o comanda 'n ezerçito ò 'n grosso destaccamento (vexillatio).

Dux o vègne tittolo ófiçiâ co-o Diocleçian (de sollito in grego δούξ), sotta-o quæ o poei çivî, ch'o l'arestò a-i governatoî, o fu definitivamente separao in squæxi tutte e provinçe da-o poei militâ, ch'o fu afiao a 'n dux, o quæ o comandava e truppe dœ-uña ò doe provinçe: dux limitis provinciae inte provinçe de confin, dux provinciae inte quelle de l'interno. Governatoî çivî e duces doveivan sorvegiâse a vexenda e ean spesso in lotta fra lô.

I duces vegnivan in genere da-o tribunato militâ e da l'orde equestre e ghe spettava o tittolo de vir perfectissimus; ma verso a fin do sec. IV riçevettan o tittolo senatoiâ de vir clarissimus, e into sec. V vègnan spectabiles e, pe speciâ concescion imperiâ,  illustres ascì. Riçeveivan ascì o tittolo onoifico de comes (inferior) e de votte a comitiva primi ordinis ascì, e ean ciammæ aloa comes et dux ò solo comes. Inte l'ordinamento gerarchico stan fra-o conso e o proconso. In molti caxi i duces se rivelan da-i nommi comme montæ pe-o so valô da sordatti a generæ, mentre i governatoî çivî son in gennere romoen. A-i ordi di duces gh'è e truppe de guarnixon inte provinçe (riparienses, limitanei, duciani), mentre i palatini e comitatenses de l'ezerçito de campagna dipendeivan da-i magistri militum, che poeivan però mettili in caxo de bezœugno a dispoxiçion di duces: da pœu una lezze de l'imperatô d'Oriente Anastaxo a stabilì into 492 che e truppe mobbile foîsan a-i ordi do dux da provinça inta quæ s'atrovavan. O dux l'è sottoposto a-o magister militum, ma pe l'arollamento e o mantegnimento de truppe o dipende ascì da-o governatô çivî; ghe spettava a giurisdiçion penâ, ciu tardi a çivî ascì, solo in scî militæ. O doveiva erizze e fortificaçioin, construe e flottigge in scî sciummi de confin, prestâ man forte pe-a represcion de rivolte e a persecuçion di erettichi e paghen, fâ cacciâ e fêe pe-i spetaccoli. O g'aiva 'n ófiççio con di impiegæ non çernui da lê e con lê responsabbili e quindi interessæ a sorveggiâlo.

Medioevo
O prinçippio da distinçion netta fra a gerarchía militâ (rapresentâ da-i duces) e a gerarchía çivî (rapresentâ da-i goernoei da provinçia) introduto da-o Diocreçian, o no l'ariescì a persciste longotempo inta so integritæ: e condiçioin mâsegûe di confin de l'impêo feççan sci che in quarche regioin se pæzesse imposcibile o mantegnimento da distinçion fra e doe gerarchie e necessaio acentrâ i poei çivî ascì sorve çerte provinçe inte moen di comandanti militæ. Coscì acheite in Itallia ascì, doppo l'invaxon longobarda, percose i teritoi ancon sogetti a l'impêo bizantin s'andon riordinando inte de circonscriçioin nœuve avente a cappo un dux, o quæ o l'acentrava in lê e o l'exerçitava inti termi do proppio ducatus otr'a-i poei militæ quelli çivî, aministrativi, giudiçiai e finançiai ascì. D'âto a-i varri duces stava l'ezarca de Ravenna fornio lê ascì de poei militâ e çivî. Ciu tardi, quandi a prescion longobarda e franca se feççan ciu forte e o poei centrâ de Constantinoppoli o s'indebolì, çerti de sti ducati s'andon progrescivamente rendendo demaninman ciu aotonnomi, demodoché o ducca o se transformò in sovran con tittolo e carrega ereditai; sto fenommeno o se veificò in particolâ a Nappoli. I teritoi arestæ sogetti a-a diretta sovranitæ bizantiña (a Siçillia, a Calabbria, a Puggia) fun invece riorganizzæ durante o sec. X inte de nœuve circonscriçioin dite temi, a ciascheduña de quæ gh'ea preposto un στρατηγός, soventi denominao δούξ.

Repubbriche mainæ
Inte repubbriche mainæ de Veneççia e de Zena o l'ea o tittolo riservao a-o cappo de Stato.

A Veneççia in sciô finî do sec. VII a-i tribun bizantin, che goernavan e izoe magioî, fu sostitoio pe eleçion popolâ un cappo çivî unnico, dux (in veneçian doxe, pr. /'doze/), rent'a-o quæ gh'ea 'n cappo militâ unnico, o magister militum. Póo Luçio (ò Paoluçço) Anafesto o fu o primmo duxe into 691. Doppo l'ocixon do terço duxe pi œuvia de famigge tribuniççie che vossan repigiâ o poei, s'elesse pe çinque anni soo che di meistri di milliti annoæ, ma o poppolo o l'impoze o ritorno a-o dux (742) e o nomme o no fu cangiao mai ciu.

A Zena o 23 sett. 1339, tra i çiten, ch'aspêtâvan a nommina de l'abao do pœuvo, una voxe a criò: "Fæ abao o Scimon Boccaneigra", ma lê o refiò percose, no essendo de famiggia plebea, o no poeiva crovî sta càrrega. Aloa quarchedun o criò: "Fæo duxe!", e lê, avoxao duxe, o l'açetò (de chì saiæ nasciuo o moddo de dî: "Avoxæme che só duxe")G. Cazaçça, Voc. Zeneize - Italian, 1876, p.99. Quest'a foì 'n'evidente imitaçion di ordenamenti veneçien, produta probabilmente da 'n movimento preparao da-o Boccaneigra e da-i amixi so.  
O nomme do primmo magistrato zeneize o no cangiò ciu e o fu soltanto sospeizo inti intervalli inti quæ e dominaçioin strangêe ean raprezentæ da di governatoî.

A Veneççia, comm'a Zena, i moddi d'eleçion fun variæ ciu votte e compricæ ciu tardi con de scingolæ alternative de votaçioin e de sciortezzi d'elettoî pi arivâ a-a çernia de pochi nommi, tra-i quæ se votava into Maggiô Conseggio.

A Veneççia o duxe, ch'o fu delongo de famiggia patriççia, o tegniva a dignitæ a vitta ni poeiva renonçiâ, zuava a promiscion dugâ, ch'a contegniva e lezze, sempre ciu streite, formæ sucescivamente in sce l'ófiççio so: into 1501 s'institoì i inquixitoî do duxe defonto.

A Zena scin a-o 1528 o duxe o g'aiva da êse de famiggia popolâ, da-o 1413 de parte ghibelliña ascì, o zuava sorve çerte reggole e sorve i statuti e o duava a vitta. Doppo a riforma fæta in quell'anno da-o Dria Doia, o duxægo ascì o fu riservao a-e famigge patriççie, o fu reduto a biennâ e s'introdusse pe-o duxe ascì i scindicatoî supremmi.

L'aotoritæ do duxe, da prinçippio ben larga, a subì in tutte doe e çittæ de progrescive limitaçioin e a se ridusse à êse soltanto formâ. Fu sucescivamente prescrito che-o duxe o no poêse deliberâ ò provedde ninte, ni riçeive nisciun, ni scrive ni leze de lettie da solo sença quarche consegê. A-e sedute di coleggi o l'ea inviao, ma o g'aiva a Veneççia soo che 'n voto comme ciaschedun di atri membri, a Zena doî, e a so prezença a no l'ea indispensabbile: o conservò quarche parteçipaçion a l'œuvia giudiçiaia e polittica de supremme magistratue. Fu proibio de ciammâlo atrimenti che "messê ro duxe" (messer lo doxe), no segnô ò prinçipe; a Veneççia fu vietao d'inzenogiâseghe davanti: inta prattica o g'aiva nomme de prinçipe, a Veneççia serenissimo da-o sec. XII, a Zena primma "illustriscimo" e "eçelentiscimo" e da-o sec. XVII "seeniscimo" ascì. O no poeiva sciortî de palaççio che inti tempi fissæ da-o çeimoniâ e in forma solenne; in forma privâ solo se acompagnao ò con particolâ licençia pi andâ fœua de çittæ a ripozâ. A tutti doi i duxi s'adatta a definiçion ch'a fu dæta pe-o veneçian: rex in purpura, senator in curia, in urbe captivus, extra urbem privatus.
A pompa esteriô, segge che-o duxe o sezesse ò ch'o sciortisse, a l'andò invece crescendo. In tutte doe e çittæ o portava delongo de veste scarlatte, manto e collæn d'armellin. O crœuvicappo o l'ebbe particolâ importança e o duxe zeneize o no poeiva scrovîse che inançi a di prinçipi ben superioî.

O veneçian o g'aiva un capello de forma speciâ de origgine bizantiña, ciammao "corno", inte çeimonnie benben ornao de prie preçioze. O zeneize o g'aiva 'na beretta quæa ornâ de 'n çercio indoao inti ócaxoin ciu solenne e o n'ótègne o riconoscimento da'o Carlo V, quande into 1536 o ghe confei espressa facortæ de dœuviâ i abbiti e e insegne dugæ. Da-a segonda meitæ do sec. XVII, doppo che i Zeneixi elessan a Madonna a so regiña (1635), i duxi dœuvion de veste de fœuzza ciu vexiña a-e reæ e coroña reggia insce-a beretta e insce-i stemmi.

A dignitæ e l'ofiççio do duxe, a diata da so carrega (e, a Veneççia, i teritoi limittrofi a-a capitâ ascì) a l'ea dita duxægo.

A mogê do doxe veneçian a l'ea dita dogaressa, mentre quella do duxe zeneize a l'ea dita duxessa.

Inti encommi dugæ pubricæ pe l'eleçion di duxi de Zena a paola "duxe" primma do '700 a l'è traduta in toscan con duce e into '700 con doge.:File:Applausi della Liguria 1638.djvu:File:Tributo d'Elicona 1763, pp. 57 - 61.djvu

O repiggio do terme in Etæ contempoannia 
Inte l'ambito di movimenti scindacalisteghi da fin do sec. 19° e do prinçippio do sec. 20°, e sorvettutto into scindacalismo rivoluçionaio, a qualiffica de duxe a l'ea dæta a quelli che crovivan de carreghe direttive inte scingole organizzaçioin operaie ò che desgugeivan œuvia de goidda, inta stampa ò inta ciaçça, inti rigoardi di laoei a quelle aderenti. A quest'uzo va riconduto l’atribuçion do tittolo de duxe (duce) a-o Benitto Mussolin quæ cappo do movimento fascista, sciben che, ciu tardi, dæto a tendença fascista a fâ rivive uxi e nommi de l'antiga Romma, inte sto tittolo ascì se ghe vosse ravizâ un reciammo a-a romanitæ. Tâ atribuçion a l'assunse valô giuridico-constituçionâ da-o 1938, quande o Mossolin o fu ófiçialmente dexignao inti atti pubbrichi comme «cappo do governo e duxe do fascismo».

Paggine corelæ
Duxi de Zena

Bibliografîa

Conligamenti esterni

categoria:stöia
Categoria:Cappo de Stato